Hans Kristian Skibby (DF), 2008-05-15:
Hvis man skal tage udgangspunkt i den formulering, som ligger til grund for den her forespørgsel, synes jeg måske nok, at vi allerede nu er kommet lidt langt ud ad tangenten med hensyn til, hvad der egentlig spørges til og der egentlig skal svares på af ministeren.
Fra Dansk Folkepartis side vil vi gerne tilbagevise, at der er, sådan som det i hvert fald postuleres i forespørgselsteksten, indskrænkninger i det kommunale selvstyre, og sige, at det ikke er tilfældet.
Kommunerne har aldrig haft videre rammer, end de har i dag, hverken på anlægsdelen eller servicedelen.
De har samtidig i forbindelse med reformen, hvor amterne blev nedlagt og regionerne fik færre arbejdsområder, overtaget ansvaret for en lang række nye områder.
Så man kan på den måde sige, at kommunerne faktisk i det traditionelt sete kommunale selvstyre aldrig har haft flere interesseopgaver at varetage, end de har netop nu.
Det er ikke en påstand; det er et faktum.
Så vil jeg gerne sige, at det, man måske kan sige er baggrunden for den her forespørgsel, mere er det traditionelle med, at man fra visse partiers side er utilfreds med den økonomiaftale, der blev indgået i år, og hvor visse dele af den gælder for årene frem, specielt økonomidelen og aftalesystemet.
Jeg vil gerne sige, at aftalesystemet stod, hvad enten man kan lide det eller ej, ved en skillevej, hvor man måtte tage stilling til, om man var interesseret i at fortsætte med, at det skulle være kollektivt, eller om man ville gå væk fra det og sige, at det nu skulle være individuelle aftaler mellem KL og regeringen og de enkelte kommuner.
Kommunerne har jo haft en interesse i at fortsætte med det kollektive, og det har vi selvfølgelig også haft en interesse i fra Folketingets side, men hvis man kigger på historien, kan vi tydeligt se, hvis vi ser på de år, vi har bag os, at der har været utrolig mange år, hvor man ikke har set ret meget på de her budgetter, efter de var godkendt og trykt.
Så blev de lagt ind på hylden, og så så man ikke på dem, før året var gået, hvor man kiggede på, hvordan det så egentlig så ud i kommunen med at overholde sine aftaler.
Det har altså været et stort problem for kommunerne, når det gælder serviceudgifterne, men selvfølgelig også på anlægssiden.
Vi har så fra et flertals side her i Folketinget valgt at sige, at vi altså er nødt til at forholde os til det.
Hvis vi fortsat skal have en nogenlunde troværdighed i den måde, som vi gennemfører vores aftalesystem på, er vi også nødt til at sikre, at de aftaler, der bliver indgået, er aftaler, der gælder begge veje.
Jeg vil gerne sige, at vi netop i sidste uge har haft et borgmestermøde, hvor vi så, at borgmestrene i vid udstrækning accepterer spillereglerne og siger, at de sådan set er indstillet på at overholde den her aftale, og at de vil gøre et forsøg på at lave en solidarisk aftale, som sikrer, at de kommuner, der har svært ved at overholde den, kan få lidt luft, og at andre så ikke skal have det.
Det er sådan set sund fornuft, at kommunerne prøver at øge dialogen med hinanden i forbindelse med indgåelse af de økonomiaftaler, som KL har lavet på vegne af kommunerne.
Jeg vil også gerne sige, at specielt Socialdemokraternes ordfører, hr. Rasmus Prehn, var inde på meget i sin ordførertale, og meget af det havde med folketingsvalgkampsemner at gøre, det havde med udligningsreform, det havde med strukturreform osv. at gøre.
Jeg synes ikke, at det havde så meget med dagsordenspunktet at gøre, men det er måske mig, der er lidt for gammeldags, for jeg vil gerne henholde mig til det, der står i den enkelte forespørgselstekst.
Jeg synes, at vi er nødt til at fokusere på, at vi faktisk ikke har lavet en aftale, der tager noget fra kommunerne.
Det er ikke noget med, at vi har sagt, at de aftaler og budgetter, der er lavet på anlæg og service, vil vi tage X antal procent fra.
Nej, det er sådan set kommunernes egne økonomiaftaler, som de blot er blevet forpligtet på at de selvfølgelig skal gøre, hvad de kan, for at overholde.
Der er ikke blevet trukket nogen midler fra.
Det er ligesådan på anlægssiden, hvor der faktisk er et budget på 17 mia. kr., og det er 2 mia. kr. mere end i 2007, og hvor man oven i købet har været så venlig at tage hele jordforsyningsdelen med at købe jord ud og samtidig har sagt, at ældreboligområdet osv., servicearealer, også er fritaget i den her proces.
Samlet set må man sige, at det faktisk er en aftale, som kommunerne kan være godt tilfredse med.